**Ενότητα 11η**

**(Α 1, 1)**

**Η πόλη είναι η τελειότερη μορφή κοινωνίας**

**Προτεινόμενοι στόχοι**

Να κατανοήσουν οι μαθητές

• τι είναι η πόλις κατά τον Αριστοτέλη,

• την πορεία που ακολουθεί η σκέψη του για να ορίσει την έννοια.

**Επισημάνσεις**

Ο ορισμός της έννοιας και η συλλογιστική πορεία του φιλοσόφου για τον ορισμό της στην πραγματικότητα δεν χωρίζονται. Η διάκριση μπορεί να εξυπηρετήσει μόνο πρακτικούς σκοπούς. Ο ορισμός της «πόλης» που δίνει ο Αριστοτέλης αρχίζει από την έννοια του γένους («κοινωνία»: κοινωνίαν τινὰ οὖσαν*)* και προχωρεί στην ειδοποιό διαφορά της από τις άλλες κοινωνίες, το «στόχο» της που είναι το «κυριότατο από όλα τα αγαθά». Η εξήγησή του για τη σύσταση της πόλης είναι τελεολογική *(*ὁρῶ*μ*εν πᾶσαν κοινωνίαν ἀγαθοῦ τινος ἕνεκεν συνεστηκυῖαν *-* τοῦ γὰρ εἶναι δοκοῦντος ἀγαθοῦ χάριν πάντα πράττουσιν πάντες*)*.

Είναι αναγκαίο να κατανοήσουν οι μαθητές την τελεολογική σκέψη του Σταγειρίτη, ότι δηλαδή γι' αυτόν το νόημα και ο χαρακτήρας κάθε πράγματος στον κόσμο πρέπει να αναζητηθεί στο σκοπό της ύπαρξής του1. Σκοπός ύπαρξης της πόλης είναι το αγαθό, για το οποίο πάντα πράττουσι πάντες. Έτσι ήδη από το σημείο αυτό συνδέει ο φιλόσοφος τον άνθρωπο/πολίτη2 *(*πάντες*)* με την πόλη, δηλαδή την επιδίωξη του αγαθού ως σκοπού όλων των ανθρώπων με την επιδίωξη του αγαθού ως σκοπού της πόλης.

1 Βλ. W. D. Ross, σ. 335. Επίσης βλ. σχολικό βιβλίο, σ. 167 (σχόλια) : ἡ φύσις οὐδὲν ποιεῖ *μ*άτην*,* εισαγωγή σ. 151 για το αγαθό που αποτελεί επιδίωξη όλων των ανθρώπων, Βιβλίο του Καθηγητή σσ. 28, 42, 78 και εδώ Κείμενα από τη βιβλιογραφία, αρ. 7.

2 Βλ. ιδίως 15η ενότητα. Εδώ δεν αναφέρεται στον «πολίτη» ονομαστικά, το υπονοούμε με το «πάντες».

63

Ο φιλόσοφος ακολουθεί πορεία από τα γενικά στα επιμέρους. Για την κατανόηση της δόμησης του συλλογισμού είναι χρήσιμο να επισημάνουμε την επανάληψη του επιθέτου πᾶς*.* Ο συλλογισμός μπορεί να διατυπωθεί ως εξής3:

− κάθε πόλη (βλέπουμε ότι) είναι κοινωνία,

− κάθε κοινωνία έχει συγκροτηθεί χάριν κάποιου αγαθού,

− άρα όλες οι κοινωνίες αποβλέπουν σε κάποιο αγαθό -και-

− η κυριότατη από όλες τις κοινωνίες αποβλέπει στο κυριότατο από όλα τα αγαθά.

Για το τελευταίο συμπέρασμα υπονοούνται οι προτάσεις:

(α) κάθε κοινωνία αποβλέπει σε ένα αγαθό ανάλογα με το χαρακτήρα της,

(β) οι «κατώτερες»/ατελέστερες κοινωνίες αποβλέπουν σε αντίστοιχα αγαθά και οι ανώτερες αντίστοιχα σε ανώτερα αγαθά, άρα η κυριότατη αποβλέπει στο κυριότατο κτλ.

Ως βοηθητικό υλικό για την κατανόηση της πρότασης ότι «η πόλη είναι η κυριότατη από όλες τις κοινωνίες» μπορεί να δοθεί, συμπληρωματικά στα σχόλια του διδακτικού βιβλίου, το κείμενο του Αριστοτέλη από τα Ἠθικὰ Νικο*μ*άχεια 1160 a4. Για το κυριότατο αγαθό, την εὐδαι*μ*ονία*,* θα χρειαστεί να θυμηθούν οι μαθητές την εισαγωγή στα Ἠθικὰ Νικο*μ*άχεια (σσ. 151-152) ή και να δοθεί το σχετικό χωρίο (ΗΝ 1095 a) που δείχνει επιπλέον σαφέστατα την τελεολογική σκέψη του Αριστοτέλη.

#### **Ερμηνευτικές ερωτήσεις**

1. Αρχίζοντας από την τελευταία πρόταση της ενότητας να δώσετε τον ορισμό της πόλης που συνάγεται από το κείμενο. Ποια είναι η έννοια γένους της πόλης και ποια η ειδοποιός της διαφορά;

2. Έχοντας υπόψη σας ότι τελεολογική σκέψη ονομάζουμε αυτή που αναζητεί τελικό ή τελικά αίτια (τέλος = σκοπός) για την εξήγηση των

3 Για αναλυτική διατύπωση του συλλογισμού βλ. Fr. Wolff, σσ. 31 - 42 και για ανάλυση κάθε προκείμενης στο ίδιο, σσ. 42 -56. Η καταγραφή του συλλογισμού από μας διαφέρει κάπως και φυσικά δεν είναι η μόνη δυνατή ούτε η μια ούτε η άλλη.

64

πραγμάτων (φαινομένων, πράξεων, όντων κτλ.), α) να γράψετε τις φράσεις της ενότητας που δηλώνουν τελικό αίτιο και β) να τις αναλύσετε με απλά λόγια.

3. Να καταγράψετε τις προκείμενες του συλλογισμού του Αριστοτέλη και το συμπέρασμα στο οποίο καταλήγει σχετικά με την πόλη. Να προσέξετε ότι τα σημεία που επεξηγούν όρο ή όρους μιας προκείμενης θα πρέπει να παραλειφθούν, ενώ αντίθετα θα πρέπει να γραφούν οι προτάσεις που υπονοούνται5.

4. Να εντοπίσετε το σημείο της ενότητας που ο Αριστοτέλης συνδέει τον πολίτη με την πόλη και να εξηγήσετε πώς το αντιλαμβάνεσθε.

5. Να εξηγήσετε τη σύνδεση ηθικής και πολιτικής στη σκέψη του Αριστοτέλη (για την οποία συζητήσατε στα Ἠθικὰ Νικο*μ*άχεια) με βάση το κείμενο της ενότητας.

6. Η παρατήρηση του Αριστοτέλη δῆλον ὡς πᾶσαι *(=*κοινωνίαι*) μ*ὲν ἀγαθοῦ τινος στοχάζονται νομίζετε ότι είναι δυνατόν να ισχύει για τις κοινωνίες της εποχής μας; Να στηρίξετε την απάντησή σας με παραδείγματα.

7. Να συγκρίνετε την άποψη του Αριστοτέλη για τη σύσταση της πόλης με την άποψη του Πρωταγόρα στον ομώνυμο διάλογο και την άποψη του Πλάτωνα στην Πολιτεία, επισημαίνοντας πέρα από τις διαφορές και τα κοινά τους σημεία6.

5 Βλ. παραπάνω στις επισημάνσεις.

6 Ο Αριστοτέλης επιθυμεί να αντικρούσει τις απόψεις των σοφιστών ότι η ύπαρξη της πόλης είναι συμβατική, οφείλεται στο (θετό) νόμο και επομένως είναι αντίθετη στη φύση του ανθρώπου (Πολιτικά 1280 b 10-11 για το σοφιστή Λυκόφρονα). Ο Πρωταγόρας ανήκει στους σοφιστές που υπερασπίζονται το νόμο, εξηγεί τη σύσταση της πόλεως από την **ανάγκη** (ανάγκη προστασίας από τα θηρία, ανάγκη επιβίωσης γενικά) αλλά τονίζει ότι χωρίς την ανάπτυξη της αἰδοῦς και της δίκης, της πολιτικής αρετής, δεν μπορούσε να υπάρχει πόλη. Η δυνατότητα ανάπτυξης της πολιτικής αρετής ενυπάρχει στον άνθρωπο, αλλά αναπτύσσεται με τη διδασκαλία και τη ζωή στην κοινωνία. Κατά τον Πλάτωνα (Πολιτεία 369 b, c) αιτία της σύστασης πόλεων είναι η έλλειψη αυτάρκειας του ανθρώπου ως ατόμου και η αλληλεγγύη (βλ. και Νό*μ*ους 676 - 680). Η αλληλεγγύη μπορεί να εξηγηθεί ως στάση που οδηγεί στον καταμερισμό της εργασίας και την εξειδίκευση, στην οποία στηρίζεται η ανάπτυξη της πόλης. Η ερώτηση μπορεί να δοθεί και στην επόμενη ενότητα ή ως εργασία για το σπίτι. Οι μαθητές έχουν διδαχτεί Πρωταγόρα και Πολιτεία και μπορούν να ανατρέξουν στο βιβλίο τους (εισαγωγή στον Πρωταγόρα σ. 52, κείμενο σσ. 77, 80 και εισαγωγή στην Πολιτεία σ. 96).

65

**Λεξιλογικές - σημασιολογικές ερωτήσεις**

1. Να χρησιμοποιήσετε το επίθετο πᾶς στα τρία γένη και στους δύο αριθμούς, σε όποιες πτώσεις θέλετε, για να γράψετε φράσεις της νέας ελληνικής, στις οποίες θα αποδίδονται οι σημασίες που έχει το επίθετο στο κείμενο της ενότητας.

2. στοχάζονται : α) Να εξηγήσετε την ετυμολογική προέλευση της λέξης και τη σημασία της στην αρχαία και τη νέα ελληνική. β) Να αποδώσετε τη σημασία των παρακάτω λέξεων (κυριολεκτική ή μεταφορική ή και τα δύο)*:* στόχος *-* στοχεύω *-* στόχευση *-* στοχαστής *-* στοχαστικός *-* στόχαστρο*.*

3. συνεστηκυῖαν*,* δῆλον : Να γράψετε πέντε ομόρριζα, απλά ή σύνθετα, για κάθε λέξη (στη νέα ελληνική).

66

**Ενότητα 12η**

**(Α 2, 5-6)**

**Ο άνθρωπος είναι ζῷον πολιτικόν**

**Προτεινόμενοι στόχοι**

Να κατανοήσουν οι μαθητές

• ότι ο άνθρωπος είναι προορισμένος φύσει να ζει μέσα στην πόλη, είναι ζῷον πολιτικόν, και η απομόνωση από την πόλη έρχεται σε αντίθεση με τη φύση του,

• ότι η πόλη «ήρθε στην ύπαρξη εκ φύσεως» και σκοπός της ύπαρξής της είναι η εὐδαι*μ*ονία των μελών της /των πολιτών,

• να διευκρινίσουν και να κατανοήσουν ορισμένους όρους της αριστοτε-λικής φιλοσοφίας που για πρώτη φορά συναντούν *(*αὐτάρκεια*)* ή που χρειάζονται ιδιαίτερη προσοχή: «φύση», «εκ φύσεως» *(*φύσις*,* φύσει*).*

**Επισημάνσεις**

Πέρα από όσα διευκρινίζονται στο σχολικό βιβλίο (ερμηνευτικά σχόλια) και στο Βιβλίο του Καθηγητή, θεωρούμε χρήσιμο να επισημανθεί ότι το «εκ φύσεως*» (*φύσει*)* δεν δηλώνει προέλευση της πόλης παρόμοια π.χ. με την προέλευση των αισθήσεων (στις οποίες αναφέρθηκε ο Αριστοτέλης στα ΗΝ), δεν δηλώνει χρονική προτεραιότητα. Ο Αριστοτέλης θεωρεί «εκ φύσεως» την πόλη, όπως και τις πρώτες κοινωνικές οντότητες από τις οποίες αυτή προήλθε, με την έννοια ότι ο άνθρωπος μόνος του δεν μπορεί ούτε καν να επιβιώσει πόσο μάλλον να ευτυχήσει. Γι'αυτό «εκ φύσεως» επιζητεί το άλλο φύλο, δημιουργεί οικογένεια, έπειτα χωριό - κώμη, και με τη συνένωση περισσότερων χωριών την πόλη, που εμπεριέχει τις προηγούμενες κοινωνικές οντότητες, αλλά και τις υπερβαίνει. Εκείνες ικανοποιούσαν μόνο μερικές ανάγκες του ανθρώπου, ενώ η πόλη συγκροτείται μεν και αυτή για τη διασφάλιση της ζωής (γινο*μ*ένη *μ*ὲν τοῦ ζῆν ἕνεκεν), αλλά στην πραγματικότητα υπάρχει για να εξασφαλίζει την καλή ζωή (οὖσα δὲ τοῦ εὖ ζῆν*).*

67

Με την έννοια αυτή η πόλη είναι το τέλος όλων των προηγουμένων κοινωνικών μορφών. Ο τελικός λόγος (το τέλος) που εξηγεί την ύπαρξη της πόλης είναι η αὐτάρκειά7 της, δηλαδή η δυνατότητα να χαρίσει από μόνη της στον άνθρωπο το εὖ ζῆν*,* την ευδαιμονία. Αφού η πόλη είναι αυτάρκης, αντιπροσωπεύει όλα όσα ο πολίτης επιθυμεί, για να ικανοποιή-σει τις ανάγκες του και να κατακτήσει το στόχο του, το υπέρτατο αγαθό, την ευδαιμονία, για να ολοκληρωθεί, να πραγματοποιήσει τη φύση του. Αυτό εξηγεί γιατί από τη φύση του ο άνθρωπος είναι προορισμένος να ζει στην πόλη, γιατί χαρακτηρίζεται ζῷον πολιτικόν και γιατί όποιος ζει - «εκ φύσεως» - δίχως πόλη είναι κατώτερης ποιότητας άνθρωπος ή ον πάνω από τον άνθρωπο.

**Ερμηνευτικές ερωτήσεις**

1. Να εντοπίσετε όλους τους χαρακτηρισμούς που ο Αριστοτέλης αποδίδει στην πόλη (στην 11η και 12η ενότητα) και να τους χρησιμοποιήσετε για να συνθέσετε έναν ορισμό, όσο το δυνατόν πληρέστερο, που θα τους περιλαμβάνει όλους.

2. Με βάση το κείμενο της ενότητας και τα σχόλια του βιβλίου σας να προσδιορίσετε τα κοινά σημεία και τις διαφορές ανάμεσα στις διάφορες «κοινωνικές οντότητες».

3. Ποιο είναι το γένος της έννοιας πόλη και ποια η ειδοποιός διαφορά της, όπως συνάγεται από την ενότητα;

4. Να ορίσετε τις έννοιες «φύση», «αυτάρκεια», «εκ φύσεως», «τέλος», «τέλειος», «τελικός λόγος» με βάση το κείμενο της ενότητας.

*5.* Πώς θεμελιώνει ο Αριστοτέλης τη θέση του ότι ο άνθρωπος είναι φύσει ζῷον πολιτικόν*;*

6. Πώς χαρακτηρίζει ο φιλόσοφος τον άνθρωπο που ζει, εκ φύσεως, δίχως πόλη; Πώς εξηγείται ο χαρακτηρισμός αυτός;

7. Να συγκρίνετε τη θέση του Αριστοτέλη για τον άνθρωπο ως ζῷον πολιτικόν με όσα αναφέρει ο Πρωταγόρας για τον άνθρωπο (στο

7 Βλ. Κείμενα από τη βιβλιογραφία, αρ. 31 και 32.

68

βιβλίο σας ενότητα 4η και 5η του Πρωταγόρα*,* σ. 80 και 84). Να λάβετε υπόψη σας και τα ανάλογα σχόλια στις ενότητες αυτές.

8. Να επισημάνετε στο κείμενο στοιχεία της τελεολογικής σκέψης του Αριστοτέλη και να τα αναλύσετε με λίγα λόγια.

9. Να εξηγήσετε τη συλλογιστική πορεία που ακολουθεί ο Αριστοτέλης. Να γράψετε έναν από τους συλλογισμούς σε τυπική μορφή (προκείμενες - συμπέρασμα).

69